Document ID: /roh_data/filtered/fineweb-2-filterrobots_roh.jsonl.gz/68102

Svizra - Na ad ina clausula da protecziun unilaterala
Ina clausula da protecziun vegnia mo en dumonda sche l'UE dettia ses consentiment. Quai ha ditg Jean-Claude Juncker a Brüssel. Avant eran el e la presidenta da la confederaziun, Simonetta Sommaruga s'inscuntrads ed avevan discutà, co realisar l'iniziativa d'immigraziun da massa.
Sommaruga ha accentuà l'aspect positiv. Ins haja fatg progress en ils discurs, la finala na vulevia l'UE l'entschatta gnanc discurrer cun la Svizra davart quest tema. Vitiers hajan ins «chattà in lieu, nua ch'ina schliaziun fiss pussaivla», ha ditg Sommaruga cun menziunar l'artitgel 14.2 da la cunvegna da la libra circulaziun Svizra - UE.